open-index/open-wikipedia-markdown huggingface dataset:
דוד חכם (שדרן רדיו)

**דוד חכם** (נולד ב-31 ביולי 1981) הוא עיתונאי ושדרן רדיו ישראלי חרדי.

## ביוגרפיה
נולד בתל אביב למשפחה חרדית שעלתה מטורקיה. גדל בבני ברק ולמד בישיבת "בית מתתיהו".

את דרכו התקשורתית החל בתחנת הרדיו הפיראטית "ערוץ 2000". בשנת 2001, אחרי הרשעתו של אריה דרעי וכליאתו בכלא מעשיהו, התמנה חכם לדובר מחאת "שאגת אריה". באותה התקופה פעל גם כשדרן בערוצי רדיו פירטיים חרדים ועודד את הגעת המפגינים מדי יום אל שערי הכלא.

לאחר התפזרות "שאגת אריה", הצטרף לתחנת הרדיו הפיראטית רדיו כל האמת שהקים שמואל בן עטר והגיש בה מספר תוכניות רדיו ובהן: "כותרות", "כותרות סוף השבוע", "שירים וחסדים" ועוד.

בדצמבר 2008, עם הקמת רדיו קול ברמה, הצטרף לצוות הנהלת וכתבי התחנה ושידר תוכניות שונות, מהם תוכנית מלווה מלכה, אותה שידר מדי מוצאי שבת.

ביוני 2011 עזב את "קול ברמה" והצטרף לרדיו גלי ישראל כמנהל מסחרי וכשדרן. בימי ראשון עד רביעי הגיש תוכנית ערב משותפת לשלוש תחנות הרדיו מקבוצת "רדיו ישראל": "גלי ישראל", רדיו דרום ו"רדיו דרום 101.5", כמו כן הגיש את תוכנית "מלווה מלכה" המלווה בהופעות חיות באולפן.

בינואר 2014 עזב את "גלי ישראל", הצטרף לרדיו קול חי. אך עזב במפתיע תוך חודשים ספורים.

ביולי 2014 החל להגיש תוכנית שבועית בערוץ הטלוויזיה של הידברות בשם "נייר עמדה", פאנל שבועי עם אנשי תקשורת ומשפטנים.

בפברואר 2015 חזר חכם ל"קול חי" והחל להגיש את התוכנית "מדברים אקטואליה" בין השעות 8-10 מידי בוקר, ביחד עם בצלאל קאהן. התוכנית זכתה לאחוז האזנה גבוה במגזר החרדי, והגיעה תוך חצי שנה למקום השני בתוכניות המואזנות ביותר במגזר החרדי לפי סקר TGI. בסוף שנת 2015 פורסם שמוטי לביא יחליף את חכם וקאהן בהגשת התוכנית. ובינואר 2016 פרש חכם בשנית מרדיו "קול חי".

באוגוסט 2016 הצטרף לרשת מורשת והחל להגיש בה מידי בוקר תוכנית אקטואליה יומית שנקראה "חכם על הבוקר". לאחר סגירתה של רשות השידור, המשיכה התוכנית ברדיו כאן מורשת של תאגיד השידור הישראלי. בסוף דצמבר 2017 עזב את "כאן מורשת" לאחר שחוזה הפרילנס שלו לא הוארך.

בשנת 2017 החל לכתוב טור פוליטי שבועי ברשת קו עיתונות דתית. בנוסף החל באותה שנה לשמש כחבר פאנל קבוע בפינה "יורים בנגמ"ש" ששודרה בתוכנית ערב ערב של כאן 11.

במאי 2018 חזר חכם בשלישית לרדיו "קול חי", בה שימש כמגיש מחליף של אבי מימרן בתוכנית "המהדורה המרכזית".

ב-10 בספטמבר 2019 בעקבות הסרת החרם שהוטל על התחנה מצד מועצת חכמי התורה, חזר חכם לתחנת האם שלו רדיו קול ברמה. בתחילה הגיש את התוכנית "סופרים קולות" מידי ערב, בהמשך את "הזירה לייב" עם יקי אדמקר. וכיום מגיש את התוכניות "חכם בחצות" ו"חכם בחמישי".

באוקטובר 2021 חזר בפעם הרביעית תוך פחות מעשור לרדיו קול חי וכיום הוא מגיש את מהדורת הבוקר ברדיו קול חי יחד עם בצלאל קאהן.

התוכנית מהדורת הבוקר היא המאוזנת ביותר בציבור החרדי לפי נתוני סקר tgi.

חכם פועל גם כיועץ ארגוני לעמותות שונות, וכן כ"יועץ ארגוני" לרדיו "קול השלום" בניו יורק.

## חיים אישיים
חכם נשוי ואב לארבעה. מתגורר בפתח תקווה.

## קישורים חיצוניים

## הערות שוליים

קטגוריה:שדרני רדיו ישראלים
קטגוריה:שדרני רדיו חרדים
קטגוריה:סגל גלי ישראל
קטגוריה:סגל רדיו קול ברמה
קטגוריה:סגל רדיו קול חי
קטגוריה:סגל קול ישראל
קטגוריה:סגל תאגיד השידור הישראלי - שידורי הרדיו
קטגוריה:סגל רדיו דרום
קטגוריה:סגל ערוץ הידברות
קטגוריה:בוגרי ישיבת בית מתתיהו
קטגוריה:ישראלים שנולדו ב-1981
אוניברסיטת מאסי

**אוניברסיטת מאסי** (במאורית: **Te Kunenga ki Pūrehuroa**) היא אחת האוניברסיטאות הגדולות בניו זילנד, ובה לומדים כ-36,000 סטודנטים. לאוניברסיטה שלושה קמפוסים: האחד בפלמרסטון נורת', השני בפרוור מאונט קוק בוולינגטון והשלישי באולבני אשר במטרופולין אוקלנד. בנוסף ללימודים בשלושת הקמפוסים, מאפשרת האוניברסיטה לקבל תארים אקדמאים מחוץ לכותלי האוניברסיטה, בתוך ניו זילנד ואף בכל העולם. במאסי מכללה למנהל עסקים הגדולה בניו זילנד, והיא האוניברסיטה היחידה במדינה המציעה תארים בתעופה, יישוב סכסוכים ורפואה וטרינרית.

## קולג'ים ומחלקות
באוניברסיטת מאסי מספר קולג'ים ובתי ספר:

* **הקולג' לאמנויות:** כולל את בית הספר לעיצוב, בית הספר למוזיקה ובית הספר לאמנות.
* **הקולג' למקצועות הבריאות:** נלמדים מקצועות כגון סיעוד, תזונה, פסיכולוגיה, עבודה סוציאלית, ריפוי בעיסוק.
* **הקולג' למדעי החברה והרוח:** ניתן ללמוד חינוך, היסטוריה, לימודי תרבות, תקשורת, פוליטיקה, אנגלית, תיאטרון, לימודים מאוריים.
* **הקולג' למדעים:** בו נלמדים מקצועות ההנדסה, מתמטיקה, טכנולוגיות מידע וכן וטרינריה.
* **בית הספר למנהל עסקים:** בבית הספר מתקיימות תוכניות בחשבונאות, כלכלה, תעופה, יזמות, בנקאות, משאבי אנוש ושיווק.

## קישורים חיצוניים

* 

## הערות שוליים

קטגוריה:ניו זילנד: חינוך
וסילי הראשון, נסיך מוסקבה

**וסילי הראשון** (ברוסית: **Василий I Дмитриевич**; 1371 – 26 בפברואר 1425) היה נסיך ולדימיר ונסיך מוסקבה ממשיך דרכו של אביו בהתמודדות נגד אורדת הזהב ואיסוף אדמות רוסיות סביב נסיכות מוסקבה.

לאחר פשיטה של חאן אורדת הזהב על מוסקבה בשנת 1384 הועבר לחצר החאן בתור בן ערובה. לאחר מספר שנים שוחרר תמורת סכום כסף גדול. בהתאם לצוואה של אביו התמנה לנסיך מוסקבה בשנת 1389. זאת ללא קבלת אשרור מאורדת הזהב, דבר שהיה תקדימי באותם הימים. דמיטרי דונסקוי גם דאג שלא יהיה יריבות פנימית מצד בן דודו ולדימיר, נסיך סרפוחוב שבהיותו נכד של איוואן הראשון, נסיך מוסקבה גם היה יכול להתמודד על התפקיד.

## מהלך שלטונו

כדי לחזק את מעמדו נגד אורדת הזהב כרת ברית עם נסיכות ליטא ולא התנגד לחיזוק מעמדה בסמולנסק וסביבתה.

בשנת 1392 הוא צירף את נסיכות ניז'ני נובגורוד ואת נסיכות מורום לנסיכות מוסקבה. בשנת 1397–1398 הוא הצליח לצרף לנסיכות מוסקבה את וולגדה, ערי הצפון שנוספו ושטחים מאוכלסים על ידי קומי. ניסיונות לקחת מרפובליקת נובגורוד שטחים לאורך נהר דבינה הצפונית לא צלחו.

בשנת 1396 כוחות של טימור לנג פלשו לנסיכות מוסקבה, לאחר מערכה מוצלחת מול אורדת הזהב. אומנם הם נעצרו וחזרו מזרחה. וסילי ניצל את הזדמנות של חולשה באורדת הזהב והפסיק את התשלומים השנתיים לאורדת הזהב.

בתחילת המאה ה-15 התרחש איחוד של ליטא עם פולין והוקם האיחוד הפולני-ליטאי. מעמד המדינה המאוחדת בתקופה זו היה חזק מאוד, בשנים 1403–1404 הם כבשו שטחים רוסים במערב כולל סמולנסק וויאזמה. חיזוק מעמד פולין בנסיכות ליטא גרם להתנגדות הנסיכים הרוסים בתוך נסיכות ליטא. חלק מהם עברו לנסיכות מוסקבה והדבר גרם למתחים בין המדינות. בשנת 1408 החל מאבק צבאי אך הוא לא התפתח לעימות כולל.

בשנת 1408 חאן אורדת הזהב ידיגיי התקדם עד למוסקבה אך העיר עמדה במצור. נסיך טבר קיבל דרישה מהחאן להגיע למוסקבה עם התותחים שלו ולא נענה לדרישה. בסופו של דבר ידיגיי חזר לשטחי האורדה ללא כיבוש מוסקבה. אומנם וסילי נאלץ לחדש תשלומים שנתיים לאורדת הזהב אך מבחינת הרוסים המערכה הייתה די מוצלחת. וסילי נסע לאורדת הזהב רק בשנת 1412.

בכל מהלך שלטונו הייתה רק פשיטה משמעותית אחד של כוחות אורדת הזהב לשטחי הנסיכות, וגם במהלך זו מוסקבה לא נכבשה.

במהלך השנים 1395–1405 עבד במוסקבה תאופנוס היווני, הנחשב לאחד מגדולי ציירי איקונינות ברוסיה.

## המשפחה
בשנת 1390 התחתן עם סופיה, בתו של ויטאוטאס הגדול, הדוכס הגדול של ליטא. ככל הנראה, האצולה המוסקבאית לא קבלה אותה והמתח היה גם ביחסים בין בני הזוג. לפי עדויות הכרוניקות וסילי חשד שבן היורש שלו למעשה נולד מאב אחר.

ארבעה בנים ראשונים של בני הזוג נפטרו בגיל צעיר. לאחר מכך, נולדו להם ארבע בנות. רק בשנת 1415 נולד הבן וסילי והתחנך בליטא בחצר סבו.

## קישורים חיצוניים

* קורות חיים
* 

קטגוריה:נסיכי מוסקבה
קטגוריה:נסיכי ולדימיר
קטגוריה:ילידי 1371
קטגוריה:נפטרים ב-1425
רדיו כל האמת

**רדיו כל האמת** הייתה תחנת רדיו פיראטית בישראל, התחנה שידרה משנת 1995 עד 2008 והייתה בעלת אופי חרדי-מזרחי.

בשנת 1995 הקים העיתונאי הישראלי החרדי, שמואל בן עטר את התחנה. תחילה שידרה התחנה בירושלים בלבד, וב-1996 הורחבו אזורי השידור.

התוכניות הבולטות ביותר בתחנה היו "פרלמנט" עם שמואל בן עטר, אריה דרעי ואלי ישי; "לקרב" עם אורי זוהר; "בכותרות" עם דוד חכם; "שאלות לשבת" עם הרב מרדכי אליהו; "תוכנית המוזיקה" עם מרדכי לביא.

במשך שנות פעילות התחנה פשטו עליה אנשי משרד התקשורת, אבל היא המשיכה לפעול. בשנת 2008 פשטו אנשי המשטרה בהוראת משרד התקשורת על התחנה, החרימו את כל הציוד ועצרו את השדרנים. ביוני 2008 גזר בית משפט השלום על בן עטר 9 חודשי מאסר בפועל וקנס של 100,000 שקלים עקב הפעלת התחנה. ב-19 באפריל 2009 נכנס בן עטר לבית הסוהר מעשיהו לרצות את עונשו.

באוגוסט 2013 הקים בן עטר אתר חדשותי ותחנת רדיו אינטרנטית בשם "כל האמת".

## קישורים חיצוניים
*אתר האינטרנט של רדיו כל האמת
* 

## הערות שוליים

כל האמת, רדיו
קטגוריה:תקשורת חרדית
קטגוריה:רדיו פיראטי
קירוב זווית קטנה

**קירוב זוויות קטנות** הוא קירוב מתמטי המפשט את חוקי הטריגונומטריה עבור זוויות קטנות, דהיינו זוויות בגבול לאפס. הקירוב מבוסס על כך שהגבול של sin(x)/x ב-x=0 הוא \ \lim_{x\rightarrow 0}\frac{\sin(x)}{x} = 1, כאשר הזווית x נמדדת ברדיאנים. כתוצאה מכך ניתן לקרב את הפונקציות הטריגונומטריות לפונקציות ליניאריות:
: \sin \theta \approx \theta
: \cos \theta \approx 1 - \frac{\theta^2}{2}
: \tan \theta \approx \theta

קירוב זוויות קטנות שימושי מאוד בניתוח מערכות פיזיקליות, כולל בתחומי מכניקה, אופטיקה, אלקטרומגנטיות ואסטרונומיה. הקירוב מפשט משוואות דיפרנציאליות מסובכות למשוואות ליניאריות פתירות. לדוגמה, מטוטלת מתמטית בקירוב זוויות קטנות היא מתנד הרמוני, שפתרונו מוכר.

## שיקולים גאומטריים לקירוב
מסגרת|שמאל
הפונקציות הטריגונומטריות מוגדרות כיחסים בין הצלעות של משולש ישר-זווית. הקשת הירוקה, בזווית x, שייכת למעגל ברדיוס יחידה. כתוצאה מכך אורך הקשת שווה ל-x.

ניתן לראות שכאשר הזווית x קטנה, אורך הניצב הסמוך לזווית הופך דומה לאורך היתר. כלומר, היתר שווה בערך לצלע הסמוכה לזווית, כך שהקוסינוס שווה בערך ל-1. כמו כן, אורך הצלע שמול הזווית הופך דומה לאורך הקשת, ולכן היחס בינה לבין הצלע הסמוכה או בינה לבין היתר, הלא הם ערכי הפונקציות סינוס וטאנגנס, שווים בקירוב לגודל הזווית.

## שיקולים אנליטיים לקירוב
הקירובים הללו זהים לקירוב טור מקלורן מסדר ראשון. טורי טיילור המתאימים לפונקציות הטריגונומטריות השונות הם כלהלן:
: \sin\left( x \right) = x - \frac{x^3}{3!} + \frac{x^5}{5!} - \frac{x^7}{7!} + \cdots 

: \cos\left( x \right) = 1 - \frac{x^2}{2!} + \frac{x^4}{4!} - \frac{x^6}{6!} + \cdots 

: \tan\left( x \right) = x + \frac{x^3}{3} + \frac{2 x^5}{15} + \frac{17 x^7}{315} + \cdots

כאשר *x* היא הזווית ברדיאנים. עבור ערכי *x* קטנים, החזקות הגבוהות של *x* דועכות במהירות לאפס, כך שניתן להזניח את האיברים הללו ולהכליל אך ורק את החזקה הנמוכה ביותר, היא החזקה הליניארית עבור סינוס וטנגנס, והקבוע 1 עבור קוסינוס. כדי להגדיל את הדיוק של הקירוב ניתן להוסיף את האיברים של החזקות הבאות. הקירוב מסדר שני של הסינוס והטנגנס שווה לקירוב מסדר ראשון, בקוסינוס לעומת זאת קיים איבר מסדר שני, ולכן הקירוב המדויק יותר מסדר שני כולל שני איברים:
:\cos x \approx 1 - \frac{x^2}{2}

## ראו גם
* קירוב ליניארי
* הקירוב הפראקסיאלי

קטגוריה:גאומטריה
קטגוריה:טריגונומטריה
קטגוריה:זוויות
שופר גבריאל

שמאל|ממוזער|250px|הדמיה של שופר גבריאל
**שופר גבריאל** (מכונה גם **חצוצרת טוריצ'לי**) הוא אובייקט מתמטי בעל שטח פנים אינסופי, אך נפח סופי. אובייקט זה הומצא על ידי אוונג'ליסטה טוריצ'לי אשר עסק בחישוב שטחים בחשבון האינטגרלי. שם האובייקט מושפע מהמלאך גבריאל אשר לפי האמונה הנוצרית יתקע בשופר ביום הדין, ברמיזה על תכונותיו המופלאות של האובייקט. ניתן לחשוב על השופר כעל גרסה תלת-ממדית של פתית השלג של קוך, אשר שטחו סופי אך היקפו אינסופי.

## הגדרה מתמטית
שופר גבריאל נוצר על ידי ציור העקום f(x)=\frac{1}{x} בקטע [1,\infty), וסיבובו סביב ציר x. על ידי שימוש באינטגרלים ניתן לחשב את נפח ואת שטח פניו של הגוף הנוצר.

### נפח השופר
נפחו של השופר מתקבל לפי הנוסחה
\mbox{Volume}=\int_1^{\infty} \pi\left(\frac{1}{x}\right)^2dx=\pi
חישוב זה למעשה סוכם גלילים קטנטנים. "גובה" כל גליל הוא dx ורדיוס הבסיס שלו הוא \frac{1}{x}, כלומר נפח הגליל האינפיניטסימלי הוא \pi\frac{1}{x}^2dx.

### שטח פני השופר
שטח הפנים של השופר נתון על ידי הנוסחא

\mbox{Surface}=\int_1^
\infty 2\pi\frac{1}{x}\sqrt{1+\frac{1}{x^4}}dx \to \infty

חישוב זה למעשה סוכם את ה"אורך"
של העקום f(x)=\frac{1}{x} ומכפיל אותו ב"היקף" הסיבוב אשר נתון על ידי 2\pi\frac{1}{x}

## פרדוקס הצביעה
קיומו של השופר מעורר את הפרדוקס (לכאורה) הבא: כיוון שנפחו של השופר הוא \pi, ניתן למלא את חלקו הפנימי בצבע מתוך דלי המכיל צבע בנפח \pi מטרים מעוקבים (יחידות הנפח כמובן שרירותיות, ותלויות בבחירת היחידות של מערכת הצירים שעליה הוגדרה הפונקציה). מצד שני, שטח פניו של השופר הוא אינסופי, כלומר על מנת לצבוע את שטח פניו נדרשת כמות אינסופית של צבע, אך זהו פרדוקס, כי בעזרת דלי של \pi מטרים מעוקבים צבע, מילאנו את כל נפח השופר ובכך גם את כל "דפנותיו". כלומר בעזרת צבע בכמות **סופית** הצלחנו לצבוע שטח **אינסופי**.
יישובו של הפרדוקס נובע מההבדלים בין תכונות של חומרים ב"עולם האמיתי" לבין תכונות של מושגים מופשטים במתמטיקה. עוביו של ה"צבע המתמטי" בו השתמשנו למילוי שופר גבריאל הלך וקטן (עד אינסוף) ככל שעוביו של שופר גבריאל הלך וקטן. עם זאת, צבע "אמיתי" לא ניתן לחלוקה אינסופית וקיימת נקודה כלשהי (הניתנת לחישוב) בה עוביו של שופר גבריאל לא יהיה עבה מספיק אפילו בשביל מולקולת צבע אחת ולכן כלל לא ניתן למלא את שופר גבריאל בצבע.

## גרסאות נוספות
שמאל|ממוזער|200px|הפונקציה <math>f(x)=\sin\left(\frac{1}{x}\right)</math>.
ניתן לבנות דוגמאות רבות לעצמים בעלי נפח סופי ושטח פנים אינסופי. למשל, גוף הסיבוב אשר נוצר מהפונקציה
f(x)=\sin\left(\frac{1}{x}\right)
כאשר x\in (0,1], הוא בעל נפח סופי (הוא חסום בקוביה עם צלע באורך 1), אך שטח פניו אינסופי, שכן אורך הפונקציה f(x)=\sin\left(\frac{1}{x}\right) בקטע x\in (0,1] אינו מתכנס, ורדיוס הסיבוב אינו דועך לאפס.

## קישורים חיצוניים

* ג'ון שניידר, הדמיה של בניית שופר גבריאל
* 

## הערות שוליים

קטגוריה:פרדוקסים מתמטיים
קטגוריה:גופי סיבוב
קטגוריה:שופר
בנק מסד

200px|ממוזער|שמאל|סמליל הבנק בתקופת היותו בבעלות בנק הפועלים
200px|ממוזער|שמאל|הסמליל הישן של הבנק
**בנק מסד** הוא בנק ישראלי. הבנק נוסד כאגודת אשראי בשם **מסד חברה הדדית להלוואות וחסכונות בע"מ** ב-1929 על ידי הסתדרות המורים העבריים בא"י וחבריה. האגודה הוקמה בדומה לקופות הלוואה וחיסכון בזמנן, כחברה הדדית עבור המורים, במטרה לאפשר לחבריה לקבל הלוואות בתנאים נוחים.

בעקבות מותו של מנכ"ל מסד ב-1977 וחשדות שהתעוררו (ולא הוכחו) בנוגע לאי-סדרים בבנק, התעורר חשש ליציבותו. בנק הפועלים הסכים בפעולת בזק לערוב לכל התחייבויות מסד, ומאוחר יותר רכש את גרעין השליטה באגודה, כחלק ממהלך רכישת בנקים קטנים, והוקם בנק מסד החדש. החלק שלא נמכר לבנק הפועלים עבר לבעלות חברת "מסד אחזקות" וחברי האגודה המקורית הפכו לבעלי מניות בחברה החדשה.

בניין ההנהלה של הבנק שכן, לפני שעבר לרמת גן, בשדרות רוטשילד 80, על שטחו של בניין התיאטרון הארץ ישראלי. משרדי ההנהלה החדשים שוכנים במתחם הבורסה ברמת גן ברחוב אבא הלל 12.

ב-2008 רכש הבנק הבינלאומי את מניות בנק הפועלים, כתוצאה מכניסת בנק הפועלים לתחום הייעוץ הפנסיוני. בשנה זאת קיבל הבנק אישור על היותו חבר בורסה.

לבנק מסד 21 סניפים ושלוחות ברחבי הארץ.

## קישורים חיצוניים
* 

* 
* 

## הערות שוליים

מסד
מסד
קטגוריה:חברות ביישוב
קטגוריה:חברי הבורסה לניירות ערך בתל אביב
קטגוריה:רמת גן: חברות
קטגוריה:הבנק הבינלאומי
קטגוריה:ישראל: חברות שהוקמו ב-1929
ג'ימי בקסטר

**ג'ימי בקסטר** (באנגלית: **Jimmy Baxter**; נולד ב-30 בנובמבר 1980) הוא כדורסלן אמריקאי ששיחק בעמדות הקלעי והסמול פורוורד בקבוצת עירוני אשקלון מליגת העל הישראלית. גובהו 1.98 מטר. בקסטר הוא קופץ לגובה לשעבר שזכה פעמיים בטורניר של קונפרנס USA.
## קריירה
בקסטר נולד בפינלאס קאונטי שבפלורידה. שיחק ארבע שנים באוניברסיטת דרום פלורידה, כשבעונתו השלישית במדיה הוא מציג יכולת שיא של 14.6 נקודות, 5.1 ריבאונדים ו-2.6 אסיסטים. באמצע עונתו הרביעית בדרום פלורידה נטש את תחום הכדורסל ועבר להתחרות בקפיצה לגובה, כשמטרתו העיקרית הייתה להגיע לאולימפיאדת אתונה 2004, אך למרות שתי זכיות בטורניר של קונפרנס USA ושיא אישי של 2.25 מטרים לא זכה להשתתף באולימפיאדה. לאחר הכישלון האישי באתלטיקה, החליט לחזור לכדורסל ושיחק מספר שבועות בליגת ה-WBA. לאחר מכן יצא לאירופה וחתם באוליביירנסה הפורטוגזית, אך שוחרר כבר לאחר שמונה משחקים.

בעונת  הוחתם בדיז'ון הצרפתית, עימה זכה בגביע הצרפתי כשהוא מעמיד ממוצע שיא של נקודות עם 16.5 למשחק. את העונה הבאה העביר באיטליה, תחילה עם פאביה מהסרייה ב' ולאחר מכן ברג'יו אמיליה מהסרייה א'. בעונת  עבר לונטספילס הלטבית, בה דורג במקום החמישי בדירוג הקלעים המובילים של גביע יול"ב עם 19.2 נקודות בממוצע למשחק. בנוסף על כך זכה בתחרות ההטבעות של האולסטאר הלטבי. עם זאת היה שותף לאובדן האליפות (הנדיר) של וונטספילס שהודחה כבר בחצי גמר הפלייאוף הלטבי. את העונה שלאחר מכן החל באוסטנד הבלגית, אך לאחר שקבוצתו פתחה את העונה עם ארבעה הפסדים רצופים, שוחרר מהקבוצה וחתם מיד בבשיקטש הטורקית, בה קלע 16.4 נקודות, הוריד 3.9 ריבאונדים ומסר 2.3 אסיסטים בממוצע למשחק.

באוגוסט 2009 חתם בעירוני אשקלון מליגת העל. ושיחק בה למשך עונה אחת.

## חייו האישיים
בינואר 2003 כאשר נסע חזרה מהקמפוס לביתו בסנקט פטרבורג, הבחין בקסטר בשברולט קורסיקה הפוכה בתוך תעלת מים. הוא הצליח לשבור את החלון וחילץ אב ובנו לפני שהרכב התמלא מים. בקסטר זכה להכרה מהמשטרה המקומית וסיפורו אף הגיע לעיתונות כאשר אותה המשפחה הגיעה למשחק של האוניברסיטה. עשרה חודשים לאחר מכן, זכה שוב להכרה כאשר הבריח גבר שחנק מורה ליד מגוריו.

## קישורים חיצוניים

* פרופיל באתר היורוליג

קטגוריה:אמריקאים ילידי פלורידה
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלני אוניברסיטת דרום פלורידה
קטגוריה:כדורסלני עירוני אשקלון
קטגוריה:כדורסלני בשיקטש
קטגוריה:כדורסלני פלקנסטרו רג'אנה
קטגוריה:כדורסלני קרקה נובו מסטו
קטגוריה:כדורסלני אוסטנדה
קטגוריה:כדורסלני ונטספילס
קטגוריה:פלורידה: כדורסלנים
קטגוריה:כדורסלני דיז'ון
קטגוריה:אמריקאים שנולדו ב-1980
Sunshine of Your Love

**Sunshine of Your Love** (בתרגום חופשי: זריחת אהבתך) הוא להיטם של להקת קרים, שיצא באלבומם Disraeli Gears. השיר הוא השיר הנמכר ביותר של הלהקה והן של חברת אטלנטיק רקורדס בתקופה שבה עבדה עם הלהקה. השיר ידוע בריף הגיטרה/בס שלו, ובסולו הגיטרה של אריק קלפטון.

השיר נכתב על ידי פיט בראון, ג'ק ברוס ואריק קלפטון, שהמשיך לבצע אותו לאחר פירוק הלהקה.
ב-2004 השיר נבחר למקום ה-65 ברשימת 500 השירים הגדולים בכל הזמנים על ידי המגזין רולינג סטון. ב-2009 השיר נבחר למקום ה-44 ברשימת שירי ההארד רוק הטובים ביותר בכל הזמנים על ידי ערוץ הטלוויזיה האמריקני VH1.

## תפקידים בביצוע המקורי
* ג'ק ברוס - שירה וגיטרה בס.
* אריק קלפטון - שירה וגיטרות.
* ג'ינג'ר בייקר - תופים.

## גרסות כיסוי

* להקת הצ'רצ'ילים ביצעה גרסת כיסוי לשיר אשר הופיעה באלבומה "Churchill's Live".

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:שירים באנגלית
קטגוריה:שירי רוק פסיכדלי
קטגוריה:סינגלים בהוצאת פולידור רקורדס
נובל ואג

[שמאל|ממוזער|300px|'''נובל ואג''' בהופעה, [2007]]
**נוּבל ואג** (צרפתית: **Nouvelle Vague** - "גל חדש") הוא קולקטיב מוזיקלי צרפתי הפעיל משנת 2003. כל שירי הקולקטיב הם גרסאות כיסוי בסגנון בוסה נובה לשירי פאנק, פוסט-פאנק והגל החדש משנות השמונים. שם הקולקטיב הוא משחק מילים משולש המתייחס בו זמנית גם לסגנון המוזיקלי של הביצועים המקוריים (new wave - גל חדש באנגלית), גם לסגנון המוזיקלי של הביצועים החדשים (בוסה נובה - גל חדש בפורטוגזית), וגם לגישה האמנותית של הגל החדש בקולנוע הצרפתי.

## דיסקוגרפיה
* **Nouvelle Vague**  (2004) - באלבום הבכורה של ההרכב מתארחות זמרות מרחבי העולם (שש מצרפת, אחת מברזיל ואחת מניו יורק). כולן שרות רק שירים שלא הכירו קודם לכן, על מנת להבטיח את אופיים הייחודי של הביצועים. האלבום כולל גרסאות חדשות לשירים של ג'וי דיוויז'ן, דפש מוד, דד קנדיז, הקיור ועוד.
* **Bande à Part**  (2006) - כולל ביצועים חדשים לשירים של הבאזקוקס, ניו אורדר, הסמיתס ואחרים.
* **3** (2009) - באלבום זה מבצעת הלהקה שירים של טוקינג הדס, הסקס פיסטולס, מינימל קומפקט ואחרים. חלק מהביצועים הם דואטים עם המבצעים המקוריים.

## קישורים חיצוניים

* 

* 
* 

קטגוריה:להקות צרפתיות
חוק לאנג

**חוק לאנג** (בצרפתית: **Loi Lang**) הוא כינויו של חוק בצרפת שמספרו 81-766, אשר נחקק ב-10 באוגוסט 1981, המסדיר את מחירי הספרים במדינה. החוק קובע מחיר אחיד לספרים הנמכרים בצרפת, ומגביל את גובה ההנחה על מחיר הספר ל-5%. כינויו של החוק נגזר משמו של שר התרבות הצרפתי, ז'ק לאנג, אשר כיהן בעת החקיקה.

חוק לאנג פועל על פי העיקרון הבא:
* המוציא לאור מחליט על מחיר לספר ומדפיס מחיר זה על כריכתו האחורית
* חנויות הספרים אינן יכולות למכור את הספר במחיר הנמוך ביותר מחמישה אחוזים מתחת למחיר הנקוב.
חוק לאנג נחקק בצרפת כתוצאה מלחץ של בעלי חנויות הספרים הקטנות, אשר נפגעו כתוצאה מהנחות משמעותיות על מחירי ספרים שניתנו ברשתות הספרים הגדולות. חוקים דומים לחוק לאנג נחקקו אף במספר מדינות אחרות באירופה: אוסטריה, דנמרק, גרמניה, יוון, הונגריה, איטליה, הולנד, פורטוגל, וספרד. במדינות אחרות נכרתים הסכמים בין הוצאות הספרים לחנויות הספרים.

בישראל בה התעצמה בשנת 2009 היוזמה לחקיקת חוק דומה, זכה החוק לכינוי "החוק הצרפתי".

## ראו גם
* חוק להגנת הספרות והסופרים בישראל

## קישורים חיצוניים
* חקיקה במדינות אירופה בנושא קביעת מחירי ספרים
* 

## הערות שוליים

קטגוריה:הוצאה לאור
קטגוריה:ספר
קטגוריה:כלכלה
קטגוריה:צרפת: חוק ומשפט
לאנג
ממאי

**מַמָאי** (1335–1380) היה מפקד צבאי ושליט בפועל של החלק המערבי של אורדת הזהב.

## תחילת הקריירה
ממאי היה בן משפחת אצולה ממוצא מונגולי או קומני, התחתן עם אחת מבנותיו של ברדיבק שהיה חאן אורדת הזהב. החל משנות ה-50 של המאה ה-14 היה שליט קרים והחוף הצפוני של הים השחור מטעם אורדת הזהב. בשנת 1357 התמנה לתפקיד גבוה בחצר החאן. באחריותו היו ענייני צבא, משפטים וענייני חוץ.

## מאבקי שליטה
בשנת 1359 החל במאבק פנימי על השליטה במדינה. מכיוון שלא היה ממשפחת ג'ינגיס חאן הוא לא היה יכול להתמנות לחאן של אורדת הזהב. לכן תמך באבדולה שהיה תחת השפעתו החזקה. במהלך השנים 1359 - 1370 הוא ניהל מאבקים צבאיים עם הצלחות זמניות. בשנים 1363, 1367–1368 ו-1372–1373 גם בירת אורדת הזהב הייתה תחת שליטתו. בסיס הכח שלו היה בחופי הים השחור. לאור כך שהוא לא הצליח לקבל את תמיכת האצולה בחלק המזרחי של אורדת הזהב הוא הנהיג מדיניות התקרבות למדינות המערב (ליטא, ונציה וג'נובה). בשנת 1370 אבדולה נפטר באופן פתאומי. כתוצאה מכך, המוניטין של ממאי ירד, לא רק בחלקים המזרחיים של אורדת הזהב, אלא גם בנסיכויות הרוסיות. מתיחות נוספת בין ממאי לבין נסיכות מוסקבה התגלתה לאחר שממאי קטע את המדיניות המסורתית לפיה תפקיד נסיך ולדימיר מוענק לנסיך מוסקבה. ממאי מינה לתפקיד זה את דמיטרי מסוזדל וגם את נסיך טבר. נסיכים אלה לא הצליחו לממש את התפקיד. יתרה מכך, כתשובה לצעדי ממאי, דמיטרי דונסקוי, נסיך מוסקבה החזק, הקטין באופן משמעותי את התשלומים לאורדת הזהב. בשנת 1377 כוחותיו של בן ברית של ממאי ניצחו את הכוחות הרוסים בקרב על נהר פיאנה ופשטו על ניז'ני נובגורוד וריאזן. בהמשך, בשנת 1378 כוחות בראשות דמיטרי דונסקוי ניצחו בקרב על נהר ווז'ה. 

במקביל לכך, החאן טוכטמיש בתמיכת טימור לנג החל בניסיונות השתלטות על אורדת הזהב. לקראת אביב 1380 הוא השתלט על כל השטח, למעט חופי הים השחור שהיו בשליטת ממאי. למרות מצבו הירוד, בשנת 1380 ממאי החל בפשיטה גדולה לשטחי נסיכות מוסקבה. בקרב קוליקובו נחל מפלה קשה. בהמשך, באותה שנה הוא הפסיד בקרב נגד החאן טוכטמיש ונמלט לחצי האי קרים לשטחים שהיו בשליטת ג'נובה.

לפי הערכה של ההיסטוריונים הוא נהרג שם בפקודת טוכטמיש ונקבר לא רחוק מהעיר פאודוסיה. 

צאצאים שלו שירתו בחצר נסיך ליטא ונסיכי משפחת גלינסקי היו ביניהם. לפי הערכות היסטוריונים כל מנהיגי הקזקים של דנייפר היו צאצאי או קרובי משפחה של ממאי.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:נסיכות מוסקבה
קטגוריה:ילידי 1335
קטגוריה:נפטרים ב-1380
ז'ילבר ססברון

**ז'ילבר ססברון** (בצרפתית: **Gilbert Cesbron**; 13 בינואר 1913 - 13 באוגוסט 1979) היה סופר צרפתי.

## ביוגרפיה
ז'ילבר ססברון נולד בפריז. הוא למד בבית הספר התיכון "קונדורסה" שבעיר, ואחר כך במכון למדעי המדינה. ראה את יעודו כחבר מועצת המדינה, אך דרכו הובילה אותו לקריירה ברדיו - פעילות שהמשיך בה במקביל להתלהבותו מן הכתיבה. ב-1934 פרסם לקט שירה בשם "פלג הרים".

הרומן הראשון שלו "התמימים מפריז" (1944) זכה להצלחה מיידית. באותה שנה קיבל את פרס אגודת הסופרים. שמו הלך לפניו אחרי פרסום הרומן "בית הכלא שלנו הוא ממלכה" (1948) שבעטיו קיבל את פרס סנט-בוו. המחזה "הגיעה שעת חצות, דוקטור שוויצר" (1952) עובד לרדיו ולקולנוע. במשך כל ימי חייו המשיך לכתוב רומנים, נובלות, סיפורים, מסות ואת ה"יומן ללא תאריך" שיצא לאור בשלושה כרכים (1963, 1967 ו- 1973).

ב- 1972 החל בפעילות חברתית והומניטרית. בין היתר פעל ב"אגודה לעזרה קתולית". ב- 1978 קיבל את פרס עירית פריז לאות הוקרה על פעילותו זו.

ז'ילבר ססברון מת ב-1979 בפריז, ונקבר בבית הקברות דה בורה במחוז לואר-א-שר שבחבל סאנטר-עמק הלואר.

## יצירתו
הרומנים של ססבורן עוסקים בבעיות חברתיות כמו מעמדם של הכמרים ("הקדושים הולכים לגיהנום", 1952), בעבריינים צעירים ("כלבים אבודים ללא קולר", 1954 על ילד יתום ושופט נדיב שעובד לקולנוע ב- 1955), בהמתת חסד ("השעה מאוחרת יותר מכפי שאתם חושבים", 1958), ובאלימות ואי אלימות ("בין כלבים וזאבים", 1962).

רומנים אלה מאופיינים על ידי הרצון לשקף את המציאות החברתית של תקופתו מנקודת מבטו של נוצרי המאחל לטוב: "יש ברצוני לעודד את המוסר מבלי להיות מטיף". ססברון מטפל בכתביו בבעיות העוני הסבל וההשפלה של המעמדות הנחותים שבחברה. סגנונו העממי והנושאים שבהם הוא מטפל גרמו להערכה הרבה שבה ספריו התקבלו בציבור.

## קישורים חיצוניים

* 

קטגוריה:סופרים צרפתים
קטגוריה:צרפתים שנולדו ב-1913
קטגוריה:צרפתים שנפטרו ב-1979
פיאצה דל קמפו

**פיאצה דל קמפו** (באיטלקית: **Piazza del Campo**) הוא המרחב הציבורי הראשי של העיר סיינה שבאיטליה, ואחת הכיכרות הגדולות באירופה של ימי הביניים. מסביב לפיאצה נמצאים הפאלאצו פובליקו עם הטורה דל מנג'ה, מגדל הפעמונים שלו, ומבנים נוספים. זו אחת הסיבות לכך שאונסקו מכירה בסיינה כהתגלמות אידיאלית של עיר מימי הביניים.

האזור הפתוח היה בעברו שוק שהוקם לפני המאה ה-13 באזור משופע, סמוך למפגש של שלושה יישובים שהתמזגו והפכו לעיר סיינה.

האתר אינו שוכן על חורבות פורום רומי, כפי שנהוג לחשוב לפעמים. הרחבה נסללה בשנת 1349 בלבנים אדומות בצורת אדרה של דג המסודרות בעשר שורות, אשר מחלקות את הפיאצה לתשעה אזורים שונים, הסובבים את פתח ה"גבינונה" (gavinone אזור הניקוז הראשי) מול הפלאצו פובליקו. החלוקה לתשע מסמלת את שלטון התשעה (נובצ'י), שהקימו את הקמפו ושלטו בעיר סיינה בימי הביניים, בתקופת הזוהר שלה, בשנים 1292–1355. מגדל טורה דל מנגיה מתנשא מעל הכיכר וגובהו 102 מטרים עד קצה מוט הברק. הוא נבנה בין השנים 1325 עד 1348, ובנוי מלבנים טיפוסיות בצבע טרקוטה ומעליו טרוורטין לבן. בבסיס טורה דל מנגיה, נמצאת קפלת פיאצה שנבנתה בין השנים 1352 עד 1376 לכבוד לה מדונה, המודה לה על הרחקת ההשפעות של המגפה השחורה משנת 1348.

הכיכר הייתה ונשארה מוקד החיים הציבוריים של העיר. מהפיאצה יוצאים אחד עשר רחובות צרים ומוצלים לתוך העיר. כיום הכיכר עדיין מארחת אירועים מרכזיים, פעילויות סביב הקרנבל בפברואר ובקיץ הממשלה המקומית מארגנת יוזמות רבות בחוץ בערב, תחת הכוכבים. עם זאת במהלך היום, זהו אזור ייחודי בו מגיעים התיירים לשבת, אחרי שהלכו ברחובות הרומנטיים של סיינה, סיירו בדואומו ובמוזיאונים הרבים שלה.

מרוץ הסוסים הדו-שנתי המפורסם, פאליו, נערך בהיקף הפיאצה.

מרכז|ממוזער|700px|פיאצה דל קמפו - מבט פנורמי
[מרכז|ממוזער|350px|פיאצה דל קמפו - הצד המערבי, [מגדל פעמונים|מגדל הפעמונים  של קתדרלת סיינה מאחור]]

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:סיינה: מבנים
קטגוריה:איטליה: כיכרות
דאריו סרנה

**דאריו סרנה** (בקרואטית: **Darijo Srna**; נולד ב-1 במאי 1982) הוא כדורגלן עבר קרואטי ששיחק בעמדת המגן הימני. בילה את מרבית הקריירה שלו בקבוצת שחטאר דונצק.

## קריירת מועדונים
נולד במטקוביץ' שביוגוסלביה לשעבר (כיום בקרואטיה) לאב בוסני, ולאם סרבית. סרנה החל את קריירת המועדונים שלו בקבוצת הנוער של נרטבה מטקוביץ' בעיר הולדתו, ולאחר מכן עבר לשחק בשורות קבוצת הנוער של היידוק ספליט. הוא הצטרף לקבוצת הבוגרים של המועדון בשנת 1999 בה שיחק במשך כארבע שנים, ועימה זכה באליפות קרואטיה ובשני גביעים.

בשנת 2003 עבר יחד עם בן ארצו סטיפה פלטיקוסה לשחטאר דונצק האוקראינית. עם שחטאר, בה הוא שימש כקפטן, זכה סרנה בעשר אליפויות אוקראינה, ארבעה גביעים, ארבעה גביעי סופרקאפ, ובשנת 2009 זכה עמה בגביע אופ"א, לאחר שבישל את שער הניצחון בהארכה בניצחון 2-1 על ורדר ברמן במשחק הגמר.

סרנה ערך את הופעת הבכורה שלו בשלב הבתים של ליגת האלופות ב-14 בספטמבר 2004 נגד מילאן.

ב-22 ביוני 2018, לאחר 15 שנה בשחטאר, חתם סרנה בקליארי האיטלקית לעונה אחת.

ביוני 2019 הודיע סרנה על פרישה ממשחק פעיל.

## נבחרת קרואטיה
סרנה ערך את הופעת הבכורה שלו בנבחרת קרואטיה במשחק ידידות מול  בנובמבר 2002. את שערו הראשון בנבחרת כבש במסגרת מוקדמות יורו 2004 בניצחון נבחרתו על נבחרת בלגיה. למרות שש הופעות בקמפיין המוקדמות, כולל בשני משחקי הפלייאוף נגד , שותף סרנה ביורו 2004 רק כמחליף בשני משחקים, ונבחרתו הודחה כבר בסיבוב הראשון.

לאחר טורניר היורו, הפך סרנה לבורג משמעותי במדים הלאומיים בקמפיין מוקדמות מונדיאל 2006. הוא הבקיע חמישה שערים בתשעה משחקים בהם שותף והיה הכובש המוביל של הנבחרת בקמפיין. הוא הבקיע את שערי הניצחון בשני המשחקים נגד שוודיה, צמד בתיקו 2-2 הביתי נגד בולגריה ובניצחון החוץ 1-3 נגד איסלנד. הוא המשיך עם הנבחרת למונדיאל שנערך בגרמניה, ואף כבש את השער הראשון בתיקן 2-2 מול  אשר נעל את שלב הבתים, אך נבחרתו לא המשיכה לשלבי הפלייאוף.

סרנה זומן לסגל הנבחרת לקראת יורו 2008. הוא כבש את שער הבכורה של נבחרתו בטורניר, בניצחון על , ועזר לקבוצתו להעפיל עד לשלב רבע הגמר בה הודחה בבעיטות הכרעה מול נבחרת טורקיה. בסיום הטורניר, פרש קפטן הנבחרת ניקו קובאץ' וסרנה קיבל את סרט הקפטן.

לאחר שהנבחרת הודחה בשמינית הגמר על ידי פורטוגל ביורו 2016 הודיע סרנה על פרישה מהנבחרת.

## הישגים
**[[היידוק ספליט]]**
*אליפויות קרואטיה: 2001.
*הגביע הקרואטי: 2000, 2003

**[[שחטאר דונצק]]**
*אליפויות אוקראינה (10): 2005, 2006, 2008, 2010, 2011, 2012, 2013, 2014, 2017, 2018
*הגביע האוקראיני (8): 2004, 2008, 2011, 2012, 2013, 2016, 2017, 2018
*הסופר קאפ האוקראיני (8): 2005, 2008, 2010, 2012, 2013, 2014, 2015, 2017
*גביע אופ"א (1): 

## קישורים חיצוניים

*  פרופיל השחקן באתר שחטאר דונצק
* שלישית הקרואטים שגורשו מסגל הנבחרת

קטגוריה:כדורגלנים קרואטים
קטגוריה:מגני כדורגל קרואטים
קטגוריה:קשרי כדורגל קרואטים
קטגוריה:כדורגלני היידוק ספליט
קטגוריה:כדורגלני שחטאר דונצק
קטגוריה:כדורגלני קליארי
קטגוריה:כדורגלני נבחרת קרואטיה
קטגוריה:כדורגלני יורו 2004
קטגוריה:כדורגלני מונדיאל 2006
קטגוריה:כדורגלני יורו 2008
קטגוריה:כדורגלני יורו 2012
קטגוריה:כדורגלני מונדיאל 2014
קטגוריה:כדורגלני יורו 2016
קטגוריה:כדורגלנים שהורשעו באימרוץ
קטגוריה:קרואטים שנולדו ב-1982
טורה דל מנג'ה

[ימין|ממוזער|המגדל ניצב בסמוך ל[פאלאצו פובליקו (סיינה)|פאלאצו פובליקו]]
ה**טורה דל מנג'ה** (באיטלקית: **Torre del Mangia**) הוא מגדל בעיר סיינה, איטליה. המגדל נבנה בשנים 1325–1343, וממוקם בפיאצה דל קמפו, הכיכר המרכזית של סיינה, בסמוך לפאלאצו פובליקו. בתקופת בנייתו נחשב לאחד המגדלים החילוניים הגבוהים ביותר בימי הביניים של איטליה. בגובה 102 מטרים הוא שני רק למגדל של קרמונה.

משמעות שם המגדל (המגדל של האוכל) נובע מכינויו של השומר הראשון שלו, ג'ובני די באלדוצ'ו, שנודע בנטייתו לבזבז את כל כספו על אוכל.

הלוג'יה משיש, הידועה בשם קאפלה די פיאצה, הוספה בשנת 1352 כנדר לבתולה הקדושה מתושבי סיינה ששרדו את המגפה השחורה. השעון הוסף בשנת 1360. את המגדל ניתן לראות מכל חלקי העיר.

המגדל נבנה בדיוק באותו הגובה כמו קתדרלת סיינה במטרה להראות שלכנסייה ולמדינה יש כוח זהה.

ב-1666 הותקן הפעמון הגדול במשקל 6,764 ק"ג וידוע לסיינים בשם קמפנונה. הוא נקרא גם סונטו מכיוון שהוא הוקדש לגבירתנו של העלייה השמיימה. הפעמונים שלו עדיין מלווים את כל הרגעים החשובים ביותר בחיי העיר, במיוחד אלה הקשורים לפאליו.

קירות המגדל בעובי של כ-3.5 מטר בכל צד. המדרגות עד לקצה המגדל מפותלות ורוב האנשים העולים מעלה נאלצים להתכופף תוך כדי העלייה. המעבר במדרגות צפוף והתנועה בשני הכיוונים בו קשה, לכן בכל עת העלייה מותרת רק ל-25 אנשים.

## העתקים
* מגדל השעון לזכר ג'וזף צ'מברלין (המכונה ג'ו הישן) באוניברסיטה של בירמינגהאם, נבנה בהשראת המגדל ומעוצב בסגנון דומה.
* העתק של מגדל השעון ניתן לראות בעיירה ווטברי, קונטיקט, נבנה בשנת 1909.
* אנדרטת העולים לרגל בפרובינסטאון מסצ'וסטס, נבנתה בשנים 1907–1910 לזכר עולי אניית המייפלאוור. האנדרטה היא המבנה השלם הגבוה ביותר בארצות הברית העשוי מגרניט ועיצובו בהשראת הטורה דל מנג'ה.
* **"The Pine Street Inn"** בבוסטון מסצ'וסטס, לשעבר תחנת כיבוי, נבנה אף הוא בהשראת המגדל.

## קישורים חיצוניים

* 
*https://www.treccani.it/enciclopedia/ricerca/Torre%20del%20Mangia/?search=Torre%20del%20Mangia

קטגוריה:סיינה: מבנים
קטגוריה:אירופה: מגדלים
מארוסי

**מארוסי** (ביוונית: **Μαρούσι K.A.E**) היא קבוצת כדורסל יוונית מהפרוור מארוסי בצפון העיר אתונה, המתמודדת בליגת העל היוונית בכדורסל.

## היסטוריה
מועדון הכדורסל של מארוסי מהווה את מחלקת הכדורסל של אחד ממועדוני הספורט הוותיקים ביוון, שנוסד בשנת 1896. מועדון הכדורסל עצמו נוסד בשנת 1950 וממוקם במארוסי, פרוור צפוני של אתונה.

מארוסי הייתה אחת מקבוצות הכדורסל הראשונות שהשתתפו בליגת העל היוונית ואף השתתפה בגביעי אירופה בשנות ה-60 וה-70 של המאה ה-20. בשנות ה-80 איבדה הקבוצה את מקומה בליגת העל היוונית ושיחקה בליגות נמוכות יותר. רק בשנת 1999 העפילה הקבוצה בחזרה לליגת העל.

שנת  הייתה שנת הפריצה של מארוסי, כאשר זכתה בגביע ספורטה ובכך הפכה למועדון היווני השישי שזוכה בתואר אירופי לאחר שגברה על אלאן שאלון מצרפת בגמר בתוצאה 74–72.

בשנת 2002 העפילה מארוסי לראשונה לגמר הגביע היווני בכדורסל, אך הפסידה לאולימפיאקוס 66–74.

בשנת 2004 העפילה מארוסי לראשונה לגמר הפלייאוף של הליגה היוונית, אך הפסידה 0–3 לפנאתינאיקוס. באותה שנה העפילה מארוסי לגמר של היורופליג והפסידה לאוניקס קאזאן 63–87.

ב- סיימה מארוסי במקום השני בתום משחקי הליגה הסדירה אחרי פנאתינאיקוס אתונה. באותה עונה הגיעה הקבוצה עד לרבע גמר גביע יול"ב, בו הודחה בידי מקדוניקוס. כעבור שנה העפילה מארוסי בפעם השנייה לגמר הגביע היווני, אך הפסידה לפנאתינאיקוס 57–68.

ב-2008 סיימה מארוסי במקום השישי בתום משחקי הליגה הסדירה, אך הצליחה בכל זאת להעפיל לחצי גמר הפלייאוף. מארוסי הודחה בשלב זה ולאחר מכן הפסידה 2–3 לפאניוניוס בסדרה על המקום השלישי ובכך החמיצה הזדמנות להתמודד לראשונה ביורוליג, ובמקום זאת הבטיחה את מקומה ביורוקאפ. בעונת  סיימה מארוסי במקום השלישי לאחר שניצחה את אריס סלוניקי 3–2 על אף היעדר יתרון ביתיות, ובכך העפילה לראשונה בתולדותיה ליורוליג. בעונה זו הגיעה הקבוצה לשלב הבתים השני ביורוקאפ.

כבר בעונת הבכורה שלה ביורוליג, ב-, העפילה הקבוצה לטופ 16 לאחר ניצחון על מכבי תל אביב. באותה עונה שוב סיימה הקבוצה במקום השלישי בליגה היוונית לאחר שהפסידה לאולימפיאקוס בחצי הגמר אך גברה על פאנליניוס בסדרה על המקום השלישי. הקבוצה שוב העפילה ליורוליג, אך בעקבות קשיים כלכליים לא השתתפה לבסוף ובסיום עונת 2011/12 ירדה לליגה השלישית החצי-מקצועית לאחר שסיימה את העונה הסדירה עם ניצחון אחד בלבד. לקראת עונת 2015/16 ירדה הקבוצה לליגה הרביעית החובבנית.

בעונת 2016/17 חזרה מארוסי לליגה השלישית וכעבור עונה עלתה לליגה השנייה.

## אולמות ביתיים
המגרש הביתי של מארוסי בליגה היוונית הוא אולם הכדורסל של אגיוס תומאס, אולם המכיל 2,500 מקומות בלבד. את משחקיה באירופה מארוסי מארחת בהיכל האולימפי של אתונה המכיל 19,250 מקומות. כמו כן, לעיתים מארוסי מארחת את משחקיה באירופה בהיכל השלום והאחווה.

## תארים והישגים
***[[ליגת העל היוונית בכדורסל|הליגה היוונית]]**:
**מקום שני: 2004
**חצי גמר: 2005, 2006, 2008, 2009, 2010
***[[הגביע היווני בכדורסל|הגביע היווני]]**:
**גמר: 2002, 2006
**חצי גמר: 2009
***[[גביע ספורטה]]**:
**זכייה (1): 2001
***[[גביע קוראץ']]**:
**חצי גמר: 2002
***[[יורוצ'לנג'|יורופליג/יורוקאפ (פיב"א)]]**:
**גמר: 2004
**רבע גמר: 2006
***[[גביע יול"ב]]**:
**רבע גמר: 2005

## קישורים חיצוניים

* 

קטגוריה:קבוצות כדורסל יווניות
קטגוריה:אתונה: מועדוני ספורט
סקרודרייבר

**מברג** או **סקרודרייבר** (באנגלית: **Screwdriver**, מברג) הוא קוקטייל מפורסם. מורכב מ-50 מ"ל וודקה ו-100 מ"ל מיץ תפוזים. את המרכיבים מוזגים במזיגה ישירה לכוס גבוהה ("הייבול") מלאה בקוביות קרח ומקשטים בפרוסת תפוז.

## גרסאות לקוקטייל
* סמרטו (באנגלית: Samerreto) - מוסיפים מעט ליקר שקדים (רצוי מסוג אמרטו)
* טאנג בנגר - (באנגלית: Tang banger) אורנג'דה במקום מיץ התפוזים

## ראו גם
* זיון איטי ונוח כנגד הקיר

## קישורים חיצוניים

* מתכונים לסקרודרייבר

קטגוריה:ערכים שבהם תבנית בריטניקה אינה מתאימה
קטגוריה:קוקטיילים
ארגנטומטריה

**ארגנטומטריה** היא שיטה בכימיה אנליטית בה  נעשה שימוש ביוני כסף לקביעת ריכוז של יון שלילי (לרוב יון הלוגן) בתמיסה. בשיטה זו מתרחשת תגובת שיקוע בין יוני כסף שמקורם בתרכובת המסיסה כסף חנקתי (AgNO3), לאניוני ההליד. תגובת השיקוע (עם יוני כלור) 

Ag^+_{(aq)} + Cl^- _{(aq)} \rightarrow AgCl_{(s)}

קבוע מכפלת המסיסות הוא 
 
:*K*sp = 1.70 × 10−10

המשקע שנוצר הוא לבן.

## שיטת מור
בשיטת מור (באנגלית **Mohr**) האינדיקטור הוא יון הכרומט, היוצר משקע של כסף כרומטי אדום-חום אחרי שכל יוני ההליד הגיבו עם יוני הכסף:
: Ag+ (aq) + CrO42- (aq) → Ag2CrO4 (s) (*K*sp =  9 × 10−12)
המשקע שנוצר הוא אדום.

התמיסה צריכה להיות נייטרלית (7 = pH) כי  בתמיסה בסיסית (pH > 7 ) נוצר כסף הידרוקסידי (AgOH) ובתמיסה חומצית יון הכרומט יוצר חומצה כרומטית (H2CrO4).

## שיטת פיאנס
בשיטת פיאנס (באנגלית **fajans**) משתמשים באינדיקטור ספיחה, במקרה זה צבע הפלואורסצאין, כשמטענו שלילי. לפני נקודת השקילות יש עודף של יוני כלוריד בתמיסה וחלקם מצטברים על פני המשקע ומקנים לו מטען שלילי, ולאחר הנקודה עודף המטען על המשקע הוא חיובי בגלל עודף יוני הכסף בתמיסה. ספיחת הפלואורסצאין משנה את צבע המשקע.

## שיטת וולהרד
שיטת וולהרד (באנגלית **volhard**) היא דוגמה לטיטרציית חזרה. כסף חנקתי מוסף בעודף ידוע לתמיסה כך שכל ההליד שוקע בצורת כסף כלורי ויתר הכסף החנקתי מטוטר עם תיאוציאנט (Thiocyanate) כשבתמיסה יון ברזל (3+) כאינדיקטור הנותן צבע אדום Fe(OH2)5(SCN)]2+ בנקודת הסיום.

: Ag+ (aq) + SCN− (aq) → AgSCN (s) (*K*sp = 1.16 × 10−12)
: Fe(OH)(OH2)52+ (aq) + SCN− (aq)→ [Fe(OH2)5(SCN)]2+  + OH−
ניתן לחשב את כמות יוני ההליד מכיוון שמספר מולי הכסף החנקתי שהוסף ידוע וכמות המולים של תיוציאנט שהוספו גם היא ידועה, כמות מולי ההליד הם ההפרש בין מולי הכסף בסה"כ למספר המולים של התיוציאנט שהגיבו עם הכסף.

## קישורים חיצוניים

קטגוריה:כימיה
קטגוריה:כימיה אנליטית
איגוד הכדוריד בישראל

**איגוד ה[[כדוריד בישראל]]** הוא עמותה ציבורית רשומה המרכזת והמייצגת את ענף הכדוריד בישראל, הליגות המקצועניות השונות בראשן "ליגת העל בכדוריד" לגברים ונבחרות ישראל השונות מנערים עד נבחרת הבוגרים, גברים ונשים כאחד.

האיגוד הוקם בשנת 1956 ומורכב מ**אספה כללית** שבה יושבים היו"ר וחברי הנהלה. האספה הכללית אחראית על **איגוד השופטים** ועל 12 **ועדות משנה** שמנהלות את הענף בשטח.

איגוד הכדוריד מנהל את פרויקט 2024, במסגרת פרויקט ענף כדור מועדף ברמה הלאומית, שכולל גם את סגל הזהב של נבחרת ישראל, האקדמיה למצוינות בכדוריד במכון וינגייט, והפרויקט לקידום הכדוריד בו שוהה נבחרת הנוער בעונת משחקים באירופה. הפרויקט הלאומי זוכה לתמיכה מצד מינהל הספורט והוועד האולימפי, בנוסף לנותני חסות שגייס איגוד הכדוריד.

משרדי האיגוד ממוקמים כיום במרכז הספורט הדר יוסף רח' שטרית 6, תל אביב.

## תחומי אחריות
* נבחרת ישראל בכדוריד
* ליגת העל בכדוריד
* הליגה הלאומית בכדוריד
* הליגה הארצית בכדוריד
* הליגה הלאומית בכדוריד נשים
* גביע המדינה בכדוריד
* גביע המדינה בכדוריד נשים

## בעלי תפקידים
* יושב ראש - עידן מזרחי
* מ"מ יו"ר - אבי כחלון, דודי פלח
* מנכ"ל - שי סימון
* יו"ר איגוד השופטים - אלי חכמון
* דובר - אלון סגל

## קישורים חיצוניים
* 

קטגוריה:ישראל: כדוריד
כדוריד
שגיאת קירוב

**שגיאת קירוב** בנתונים מוגדרת כמידת חוסר ההתאמה שבין הערך המדויק לבין הקירוב שלו. שגיאת קירוב נובעת ממדידה לא מספיק מדויקת של הנתונים (בגלל מכשירי המדידה) או בשל שימוש מודע בקירובים במקום בערכים מדויקים (למשל 3.14 במקום <math>\pi</math>). במתמטיקה, באנליזה נומרית, היציבות הנומרית מציינת את מידת דיוקו של האלגוריתם הנומרי ובהתאם את שגיאת הקירוב המוערכת שלו. בקירוב ערכים מספריים נקראת שגיאת הקירוב על פי רוב **שגיאת עיגול**.

שגיאת קירוב יכולה להימדד באופן מוחלט, כלומר בסדר הגודל של ההפרש בין הערך המדויק לערכו של הקירוב, או באופן יחסי ואז השגיאה תימדד באחוזים או בקטע היחידה. למשל אם הערך המדויק הוא 100 והקירוב הוא 99, אז השגיאה המוחלטת תהיה 1, והשגיאה היחסית תהיה 1/100=0.01=1%. השגיאה היחסית משמשת לעיתים קרובות להשוואה בין קירובים מספריים של ערכים שונים משמעותית. שגיאה מוחלטת של 1 למשל היא הרבה יותר משמעותית כאשר הערך המדויק הוא 100 מאשר שגיאה מוחלטת של 1 כאשר הערך המדויק הוא 1,000,000 ושימוש בשגיאה יחסית יכול להציג זאת נאמנה (0.01 לעומת 0.000001).

## הגדרות
בהינתן ערך מספרי מדויק *v* וקירוב לאותו הערך *v*approx, השגיאה המוחלטת היא:
:\epsilon = |v-v_{\text{approx}}|\,

כאשר השגיאה נמדדת בערך מוחלט שכן אין משמעות לסימן השגיאה. 

אם v\ne 0, אז השגיאה היחסית מוגדרת כ:
:\eta = \frac, 

והשגיאה היחסית באחוזים היא:
:\delta = \frac100\%.

את ההגדרות הללו ניתן להרחיב לווקטורים n-ממדיים על ידי החלפת הערך המוחלט בנורמה ל-n ממד.

## קישורים חיצוניים
* 

קטגוריה:אנליזה נומרית
סולם פרמינגהם

**מדד פרמינגהם** (Framingham Risk Score) מבוסס על נתונים שנאספו בארצות הברית במסגרת מחקר מעקב שמבוצע באוניברסיטת הרווארד ואוניברסיטאות נוספות בבוסטון אחר 5,209 תושבי העיירה פרמינגהם  במדינת מסצ'וסטס שבארצות הברית.

המחקר החל בשנת 1949 ונמשך למעשה עד היום (כיום נחקרים צאצאי הנבדקים הראשונים). פרמינגהם נבחרה למחקר עקב נטיית תושביה שלא לעזוב אותה - תנאי חשוב למחקר שנפרש על פני עשרות שנים.

המדד מחשב את הסיכון לתחלואה קרדיו-וסקולרית לעשר שנים קדימה לצורך ניבוי הסיכון לאירועי לב בקרב בוגרים בגילי 70-35 בריאים וללא תסמינים לבביים וכן את סיכון התחלואה הכללית במחלות לב וכלי דם – לרבות תעוקת חזה, שבץ מוחי, מחלת עורקים היקפית ואי ספיקת לב. 

המדד מבוסס על נוסחה המשקללת מספר משתנים: גיל, מין (זכר), ערכי כולסטרול בדם, רמות HDL, לחץ דם סיסטולי, סטטוס עישון בהווה וטיפול בתרופות ליתר לחץ דם.

סיכון מוגדר נמוך אם הוא קטן מ-10%, בינוני כשהוא בין 10% ל-20% וגבוה כשהוא עומד על 20% ומעלה.

## מחלות עם סיכון שווה ערך למחלת לב כלילית (CHD)
לחלק מהחולים ללא CHD ידוע, קיים סיכון לאירועים קרדיווסקולריים הדומה לזה של חולים עם CHD ידוע. לחולים כאלה מתייחסים כבעלי סיכון אקוויוולנטי ל-CHD ויש לטפל בחולים אלו כאילו מדובר ב-CHD ידוע.

מקבילי סיכון ל-CHD הם חולים עם סיכון לפתח אירוע לבבי (MI) בתוך 10 שנים או מוות כתוצאה מאירוע כלילי של מעל 20%. מדובר בעיקר על צורות קליניות שונות של מחלה טרשתית. המחלות עם סיכון שווה ערך למחלת לב כלילית הן:

# מחלת לב כלילית קלינית (CHD).
# מחלת עורקים קרוטידית סימפטומטית (CAD).
# מחלת עורקים פריפריאלית (PAD).
# מפרצת אבי העורקים של הבטן (AAA).
# סוכרת.
# מחלת כליות כרונית.

## קישורים חיצוניים

* מחשבון סיכון למחלת לב - על פי ארגון החינוך לכולסטרול האמריקני.
* אתר הבית של מחקר פרמינגהם

קטגוריה:קרדיולוגיה
קטגוריה:מדדים רפואיים
קניון אנטילופ

שמאל|ממוזער|250px|קניון אנטילופ

**קניון אנטילופ** (באנגלית: **Antelope Canyon**) הוא קניון חריץ בתחומי שמורת האינדיאנים אומת נאוואחו בצפון-מזרח אריזונה, הידוע בשל תצורות הסלע הייחודיות שבו, שמהוות מקור משיכה לתיירים ולצלמים.

השם "קניון אנטילופ", שניתן לו על שם האנטילוקפרות האמריקניות שחיו בעבר באזור, מתייחס למעשה לשני קניונים: קניון אנטילופ העליון, הידוע גם בשם "הסדק" (The Crack), וקניון אנטילופ התחתון, הידוע גם בשם "חולץ הפקקים" (The Corkscrew). בשפת הנאוואחו נקרא הקניון העליון "צה בגנליני" (Tse' bighanilini; "המקום בו המים עוברים דרך הסלעים") והקניון התחתון נקרא "האסדסטוואזי" (Hasdestwazi; "קשתות סלע ספיראליות").

הקניון נוצר כתוצאה מסחיפה של אבני החול המצויות בו, בעיקר כתוצאה משיטפונות. שיטפונות אלה מאפיינים את הקניון גם כיום. בשנת 1997 מצאו את מותם 11 תיירים בשיטפון שאירע בו, וב-2006 הוא נסגר למבקרים למשך חמישה חודשים כתוצאה משיטפון.

הקניון נפתח למבקרים בשנת 1997, לאחר שהוכרז כחלק מהפארק השבטי נאוואחו. הקניון העליון, שגובה קירותיו כ-40 מ', מתויר יותר מהתחתון, מאחר שהוא נגיש וקל יותר להליכה. אחד האלמנטים האופייניים לקניון העליון, ושמושכים אליו חובבי צילום רבים, הוא האופן שבו חודרות קרני השמש לקניון ומאירות חלקים ממנו באור רך. תופעה זו מתרחשת רק בחודשי הקיץ, בין אמצע מרץ לתחילת אוקטובר. הקניון התחתון, שצורתו כצורת האות V, נמוך יותר, אך מסלול ההליכה בו כרוך בטיפוס במדרגות ובסולמות. על המבקרים בשני הקניונים להיות מלווים במדריך מטעם רשויות הפארק.

הקניון זכה לפרסום עולמי נרחב בסוף שנות ה־90 ותחילת שנות ה־2000, כאשר תמונות שצולמו בחלקו העליון שולבו כרקעים ושומרי מסך במערכות הפעלה של Microsoft. החשיפה העצומה למאות מיליוני משתמשים ברחבי העולם הפכה את הקניון לאחד מאתרי הטבע המצולמים והמוכרים ביותר בארצות הברית, והובילה לעלייה חדה בתיירות לאזור. פרסום זה תרם להפיכתו לאייקון ויזואלי.

## אסון קניון אנטילופ
באוגוסט 1997 אירע אסון בקניון, כאשר שיטפון בזק פתאומי הכה בקניון התחתון. 11 תיירים ממדינות שונות מצאו את מותם לאחר שזרם מים חזק הפתיע אותם בתוך הסדק הצר. 

גשם כבד שירד קילומטרים רבים משם גרם לשיטפון בזק ששטף את הקניון הצר במהירות עצומה, ללא התראה מוקדמת למטיילים בפנים, באסון נספו 11 תיירים, ורק אדם אחד שרד את השיטפון. בעקבות הטרגדיה, הנהלת הפארק השבטי נאבחו (Navajo) סגרה את הקניון לזמן מה, שיפרה את מערכות האזהרה והתקינה סולמות ורשתות ביטחון. כיום, הכניסה לקניון מותרת אך ורק בליווי מדריך מוסמך.

בשנת 2006, שיטפון נוסף גרם לסגירת הקניון למשך חמישה חודשים.

## גלריית תמונות

קובץ:Lower antelope 3 md.jpg
קובץ:Upper Antelope Canyon Heart Formation 2013.jpg|סלע בצורת "לב", בקניון אנטילופ העליון
קובץ:Lower antelope stairs md.jpg


קובץ:Lower Antelope Canyon entrance 01.jpg
קובץ:Lower Antelope Canyon 478.jpg
קובץ:USA 10096-7-8 HDR Antelope Canyon Luca Galuzzi 2007.jpg


## קישורים חיצוניים

* 
* קניון אנטילופ באתר הפארקים של נאוואחו
* תיאור טיול בקניון, motorhome

## הערות שוליים

קטגוריה:אריזונה: גאוגרפיה
קטגוריה:ארצות הברית: גאולוגיה
קטגוריה:ארצות הברית: בקעות ועמקים
קטגוריה:אומת נאוואחו
קטגוריה:קניונים
תמיד אותו חלום

**תמיד אותו חלום** היא מיני-סדרת טלוויזיה ישראלית שהופקה על ידי דנה הפקות ושודרה בשנת 2009 בערוץ הוט 3, ובמקביל גם בשירות VOD של חברת הכבלים HOT. מבוססת על שיריו של צביקה פיק.

ב-13 ביולי 2010 זכתה הסדרה בפרס האקדמיה הישראלית לטלוויזיה בקטגוריית ה"מיני סדרה הטובה ביותר".

## עלילה
עלילת הסדרה עוקבת אחר סיפור חייו של מאיר לוי, הומוסקסואל מתבגר, היוצא לחפש אחר אימו, שעזבה את הבית במפתיע בתל אביב. העלילה מתמקדת בחודשים אחדים בחייו של מאיר, תוך שהיא נעה אחורה לתקופת ילדותו והתבגרותו בצל העדרה המסתורי של אימו.

הסדרה משלבת בתוכה קטעים מוזיקליים רבים, כמעט כולם משיריו של הזמר והמלחין צביקה פיק, שאף השתתף בסדרה בהופעת אורח בתפקיד עצמו.
שירי ארצי יצרה את הסדרה וכתבה את התסריט שלה, ואיתן פוקס ביים אותה. את העיבודים המוזיקליים יצרו עברי לידר ועדי גולדשטיין. חלק מהשירים בסדרה בוצעו על ידי רוני אלטר.

## דמויות ראשיות
* **מאיר לוי** (עידו רוזנברג): הומוסקסואל מתבגר, שיוצא למסע לחיפוש אחרי אימו שעזבה.
* **שולי** (דנה פרידר): חברת ילדות של מאיר. מתאהבת בגבי, ולאחר שהוא נפרד ממנה, היא נקשרת לאלמן המבוגר ממנה בכ-10 שנים.
* **גבי (גבריאל) בן עטר** (אלון לוי): חברם ללימודים של מאיר ושולי, אשר התגייס לצבא ועושה טירונות בגולני. במהלך הסדרה הוא מגלה שהוא הומו ומנהל רומן עם מאיר.
* **אורי "מיס סאנשיין" זהבי** (ידידיה ויטל): דראג קווין אשר מאיר מתחבר אליו. השניים נפגשים לראשונה באודישנים לתוכנית כוכב נולד אשר מתקיימים בבית צבי. אורי מתאהב במאיר, אבל מאיר לא מחזיר לו אהבה, לה אורי כה משתוקק. כתוצאה מכך, אורי פונה לנהג מונית, שלומי, שרואה באורי אובייקט מיני בלבד. שלומי מכה את אורי, ובסופו של דבר מהווה קטליזטור להתאבדותו של אורי בטביעה.
* **מרים לוי ([[מרי לו (שיר)|מרי לו]]**; בגילומה של מיה דגן): מעריצה של צביקה פיק, אשר עזבה את הבית במפתיע ביום הולדתו העשירי של בנה מאיר. מאיר בטוח שהיא עזבה על מנת לממש את חלומה לעבוד כזמרת ליווי לצד צביקה פיק, בעוד שלמעשה הייתה מאושפזת כל אותו הזמן במוסד לחולי נפש.
* **דויד לוי** (שמואל וילוז'ני): בעלה של מרים ואביו האוהב של מאיר .

## שחקנים אורחים
* זאב רווח בתפקיד ז'אק, האמרגן לשעבר של צביקה פיק.
* אמנון וולף בתפקיד האב האלמן בו שולי מתאהבת.
* שרית וינו-אלעד בתפקיד עירית זהבי, אמא של אורי.
* אנחל בונני בתפקיד שלומי, נהג מונית המנהל יחסי מין עם אורי.
* צביקה פיק בתפקיד עצמו.
* פאות קדושות בתפקיד עצמן.

## ראו גם
* בעל בעל לב
* מרי לו (מחזמר)
* פאות קדושות
* ציונה פטריוט

## לקריאה נוספת
* ד"ר גלעד פדבה, "תמיד אותו חלום? קיטש, קאמפ וסקסואליות בסרטיו של איתן פוקס", **[[טרמינל (כתב עת)|טרמינל: כתב-עת לאמנות המאה ה-21]]**, גיליון 39 (דצמבר 2009), עמ' 21 - 23

## קישורים חיצוניים
* 

קטגוריה:סדרות טלוויזיה ישראליות שעלו לשידור בשנת 2009
קטגוריה:סדרות דרמה ישראליות
קטגוריה:מיני-סדרות טלוויזיה
קטגוריה:HOT3: תוכניות וסדרות
קטגוריה:סרטי איתן פוקס
קטגוריה:זוכי פרס האקדמיה לטלוויזיה: תוכניות וסדרות
קטגוריה:תל אביב-יפו בטלוויזיה
קטגוריה:תוכניות להט"ב ישראליות
קטגוריה:צביקה פיק
באזאר

[ממוזער|250px|הכניסה לבאזאר ב[אספהאן שבאיראן.]]
[ממוזער|200px|השדירה המרכזית המקורה, אשר [הבזאר הגדול|בבאזאר הגדול שבאיסטנבול.]]
**באזאר** (בכתב לטיני: **Bazzar**; בטורקית ובטטרית: **Pazar**; בפרסית: **بازار**) הוא מונח שמקורו בשפה הפרסית של תקופת האימפריה הסאסאנית, המציין מקום מפגש שבו התנהל סחר חליפין בין-שבטי, או מקטע מיישוב שבו מתנהלים בקביעות חיי מסחר והמכיל בתי מסחר בתחומים שונים. 

מאוחר יותר, הופץ השימוש במילה גם לשטחי האימפריה המוסלמית וספיחיה, האימפריה העות'מאנית ודרכן לכל האזורים אשר היו נתונים לשליטתן. הביטוי הפך לחלק מהפולקלור בישויות אלו ולמשל בסיפורי אלף לילה ולילה, חלק מהשתלשלות העלילות, מתרחש בבאזאר, שהיה גם מקום מפגש לקבוצות חברתיות. כמו כן, הפך הביטוי סטריאוטיפ לשווקים במזרח הקרוב, על שלל מאפייניהם כגון מגוון רחב של סחורות ומוצרים בתחומים שונים, רובם בתפזורת. המחירים אינם אחידים, נקבעים במקח וממכר, תוך תחרות קולנית של הסוחרים, על ליבו של הקונה. 

בחלק מן המקרים, התפתח מסביב לאתר ששימש כבאזאר מקום יישוב, אשר שמו נגזר מהייעוד המקורי. דוגמה לכך היא העיר פאזארדז'יק בבולגריה.
בערים גדולות התפתח הבאזאר לכדי רובע שלם מהעיר ובערים קטנות יותר, היה זה רחוב ארוך ובו חנויות שונות. במשך השנים התפתחה ארכיטקטורה ייחודית לבאזארים, הם נבנו מקורים עם שערי קשתות למעבר בין החלקים השונים וכן לכניסה והיציאה מהמתחם. 

חלק מהבאזארים הקדומים נותרו פעילים גם בימינו; לדוגמה: הבאזאר הגדול שבעיר איסטנבול בטורקיה, והבאזאר בעיר ביטולה שבמקדוניה. אתרים אלו במדינות רבות הפכו למוקדי משיכה לתיירים רבים.

ברבות השנים הפך השימוש במילה לבינלאומי ומציין בנוסף לייעוד המקורי, גם ירידי מכירות של מוצרים משומשים וירידי מכירות לשם צדקה.

## קישורים חיצוניים

* 
* 

## הערות שוליים

קטגוריה:אתרי מסחר
קטגוריה:שווקים
קטגוריה:תרבות ערבית
קטגוריה:תרבות אסלאמית
טוכטמיש

**טוכטמיש** (במונגולית: **Тохтамыш**, נפטר ב-1406) היה החאן האחרון של אורדת הזהב המאוחדת.

## אורדת הזהב
טוכטמיש היה ממוצא מונגולי, מצאצאי ג'ינגיס חאן. בשנת 1377 הוא החל בניסיונות להשתלט על אורדת הזהב, וזאת בתמיכה צבאית של טימור לנג. במהלך שנת 1378 הוא כבש את החלקים המזרחיים והחל להתקדם לכיוון מערב האורדה, אזור שהיה בשליטת ממאי. בשנת 1380, לאחר ניצחון על ממאי, הוא השלים את המלאכה והתמנה לחאן אורדת הזהב. הוא שלח הודעה לנסיכים רוסים על הדחת ממאי וקיבל מהם שגרירים. אף על פי שדמיטרי דונסקוי עמד בראש הכוח הרוסי שניצח את אורדת הזהב בקרב קוליקובו, טוכטמיש אשרר את המשך כהונתו כנסיך. 

בהמשך הוא החליט שחוזק יתר של נסיכות מוסקבה מסכן את שלטונו והחל בפשיטה גדולה לנסיכות. דמיטרי מסוזדל הפר את הבטחותיו לדמיטרי דונסקוי ושלח למחנהו של טוכטמיש כוח צבאי ושניים מבניו. גם נסיך ריאזן עזר לכוחות האורדה. לנוכח המצב, דמיטרי דונסקוי ונסיכים אחרים עזבו את מוסקבה במטרה לאסוף כוח צבאי גדול. במהלך אוגוסט 1382 מוסקבה נכבשה, נהרסה ותושבים רבים נלקחו בשבי. טוכטמיש כבש גם ערים נוספות וחזר לבירתו. בהמשך התרחשו פשיטות נוספות לשטחי נסיכות מוסקבה אך אלו היו מוגבלות בהיקפן בגלל מאבקיו של טוכטמיש עם טימור לנג.

## המאבק נגד טימור לנג
טוכטמיש ראה את עצמו כיורשו של ג'ינגיס חאן וחלם על אימפריה גדולה. בשנת 1385 בראש צבא שכלל 50,000 איש הוא פלש לפרס. הוא כבש את תבריז ובדרך חזרה לקח איתו כ-200,000 עבדים מאזור הקווקז. לאחר שחזר לביתו, נודע לו שטימור לנג צירף את פרס ואזרבייג'ן לאימפריה שלו. טוכטמיש שב על עקבותיו במטרה להילחם נגד בעל בריתו לשעבר.

מאבקים צבאיים נגד טימור לנג נמשכו כעשור. בסופו של דבר כוחות אורדת הזהב נחלו תבוסה מוחצת באזור נהר טרק בקווקז, בירתם נכבשה וטוכטמיש נמלט לאזור אוקראינה של היום. הוא הגיע לחצרו של ויטאוטס, הנסיך הגדול של ליטא. ביחד הם ניסו פעם נוספת להילחם נגד הכוחות של טימור לנג. בקרב על נהר וורסקלה הם נחלו תבוסה. תבוסה זו הייתה אחת הסיבות להתקרבות בין פולין לבין ליטא בהמשך, במהלך תחילת המאה ה-15.

טוכטמיש נמלט לסיביר ונרצח בפקודת טימור לנג בשנת 1406.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:נסיכות מוסקבה
קטגוריה:חאנים
קטגוריה:אורדת הזהב
קטגוריה:ילידי 1342
קטגוריה:נפטרים ב-1406